Ma yi teleꞌn tzaj quicyꞌal Jesús le caꞌl Caifás,
choꞌn tzun tponeꞌntz cyaꞌn le caꞌl kale na cawuneꞌt yi gobernador.
Nsken saj xe cyaꞌj.
Chaꞌstzun te qui eꞌ oc yi eꞌ judiy xe caꞌl yi gobernador,
na wiꞌnin xanil ẍchiwutz yi kol choꞌc xe caꞌl jun awer nak.
Na yi nink nchoꞌc,
quiꞌc rmeril tan chiwaneꞌn te jun chin wutzileꞌn waꞌaꞌn tetz Pasc.
Chaꞌstzun te teleꞌn tzaj Pilat tan yol scyetz:
—¿Mbi tzun til yi jun yajeꞌj yi muꞌl quicyꞌaluꞌ tzinwutz?
—stzun Pilat scyetz.
—Yi quiꞌk muꞌẍ til,
qui kloꞌ muꞌl kucyꞌal swutzuꞌ,
—cheꞌch.
—Ko yaꞌtz taneꞌn,
quicyꞌaj nin binuꞌ,
nin chibneꞌuꞌ taneꞌn yi til quib yi taneꞌn chicstumbruꞌ,
—chij Pilat scyetz.
—Poro taꞌ,
yi oꞌ ketz yi oꞌ judiy,
quiꞌc caꞌwl tkakꞌab tan biyleꞌn cuꞌn jun yaj,
—cheꞌch.
Tan tuꞌ yi xtxolbileꞌj,
el cuꞌn te yi yol yi talnak Jesús yi mbi jilwutzil quimichil sbajok te iꞌ.
Pakxeꞌnt quen tzun Pilat-tz xe caꞌl,
nin ben mantar tan ẍchakleꞌn tzaj Jesús.
—¿I peꞌ aẍaꞌtz chireyil yi eꞌ judiy?
—stzun iꞌ bantz tetz.
—¿Na peꞌ el xtxumuꞌ te yi mbi ekaꞌn tan yi yoluꞌ yi na tzanuꞌ tan jakleꞌn swetz,
nka tan tuꞌ yi yol yi ntbituꞌ scyetz wunak?
—stzun Jesús tetz.
—Cuquen bin,
iẍkaj in tzunk judiy.
Poro yi eꞌ atanum scyuchꞌ yi eꞌ wiꞌtz chipaleꞌil,
yaꞌstzun yi ncẍjatxon tinkꞌab.
Chinch wetz,
at loꞌ awil.
¿Mbi majuch?
—stzun Pilat tetz.
—Yi caꞌwl yi at tinkꞌab,
nkꞌeꞌtz niꞌcuꞌn chi taneꞌn yi caꞌwl yi at tkꞌabuꞌ,
na yi niꞌcuꞌnk taneꞌn,
ja kloꞌ choꞌc yi eꞌ yi xomcheꞌ sweꞌj tan incolcheꞌn ẍchikꞌab yi eꞌ incontr.
Na yi weri incaꞌwl nkꞌeꞌtz niꞌcuꞌn teꞌtz tu yi caꞌwl yi na xcon tzoneꞌj wi munt,
—stzun Jesús bantz.
—¿Aẍ ptzun rey?
—stzun Pilat tetz.
—Bintzi taꞌ,
in rey,
ja nojponuꞌ teꞌj,
nin yaꞌstzun xac yi choꞌn nuꞌl itzꞌok tzoneꞌj wi munt.
Ja nuꞌl tan talcheꞌn yi mero bintzi.
Ej nin cyakil yi eꞌ yi na chixom te weri inchusuꞌn,
yaꞌstzun yi eꞌ yi na cyocsaj yi bintzi,
—stzun Jesús tetz Pilat.
—¿Naꞌ at cyent jun bintzi?
Cyaꞌl jaleꞌt kaꞌn.
Quiꞌc bintzi at,
—stzun Pilat.
Yi wiꞌt bajeꞌn ẍchꞌotil Pilat yi stziꞌ Jesús,
teleꞌn tzaj tzun junt tir tan yol scyetz eꞌ judiy:
—I bin jaluꞌ,
eꞌuꞌ judiy,
yi yajeꞌj yi mmuꞌl quicyꞌaluꞌ tzinwutz,
quiꞌc muꞌẍ tal til nlajluchax tzinwutz wetz.
Ma jaluꞌ,
at bin jun chileyuꞌ yi ilenin na cyajuꞌ yil tzintzakplen jun pres lakak eꞌchk Pasc.
¿Cu peꞌ cyanuꞌ yi nink tzintzakplen yi jun yajeꞌj yi na tocsaj tib tetz chireyiluꞌ?
—stzun Pilat scyetz.
Chibaj ẍchꞌineꞌn tzuntz cyakil yi eꞌ wunak:
—¡Quiꞌ!
Qui na kaj yil stzakplenuꞌ yi yajeꞌj,
nin ko yaꞌtz tajbiluꞌ baꞌn tcuꞌn i Barrabás tzakplenuꞌ,
—cheꞌch bantz.
Poro yi jun Barrabásaꞌtz iꞌ jun contr te gobierum,
nin iꞌ jun alkꞌom.